รัฐบาลไทย-ข่าวทำเนียบรัฐบาล-นายกรัฐมนตรีเป็นประธานกิจกรรมจิตอาสา พัฒนาปรับภูมิทัศน์ ทำความสะอาดคู คลอง ถวายพระราชกุศล และน้อมรำลึกเนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราชฯ
วันอาทิตย์ที่ 13 ตุลาคม 2562
นายกรัฐมนตรีเป็นประธานกิจกรรมจิตอาสา พัฒนาปรับภูมิทัศน์ ทําความสะอาดคู คลอง ถวายพระราชกุศล และน้อมรําลึกเนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราชฯ
นายกรัฐมนตรีเป็นประธานกิจกรรมจิตอาสาพัฒนาปรับภูมิทัศน์ ทําความสะอาดคู คลอง ถวายพระราชกุศล และน้อมรําลึกเนื่องในวันคล้ายวันสวรรคต รัชกาลที่ 9 ชื่นชมประชาชนจิตอาสาที่ร่วมมือร่วมใจทําประโยชน์ต่อชุมชน ขอให้ต่อยอดทําเพื่อสังคมต่อไป
วันนี้ (13 ตุลาคม 2562) เวลา 10.30 น. ณ บริเวณโรงเรียนช่างอากาศอํารุงและวัดธรรมาภิรตาราม เขตบางซื่อ กรุงเทพมหานคร พลเอก ประยุทธ์ จันทร์โอชา นายกรัฐมนตรี และรัฐมนตรีว่าการกระทรวงกลาโหม เป็นประธานกิจกรรมจิตอาสาพัฒนาปรับภูมิทัศน์ ทําความสะอาดคู คลอง ถวายพระราชกุศลและน้อมรําลึกเนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พร้อมด้วยนางนราพร จันทร์โอชา ภริยานายกรัฐมนตรี รองนายกรัฐมนตรี รัฐมนตรี คู่สมรสรัฐมนตรี ผู้ว่าราชการกรุงเทพมหานคร หัวหน้าส่วนราชการ ผู้บัญชาการเหล่าทัพ และผู้บัญชาการตํารวจแห่งชาติ ตลอดจนประชาชนจิตอาสา เข้าร่วมกิจกรรม โดยมีนายเทวัญ ลิปตพัลลภ รัฐมนตรีประจําสํานักนายกรัฐมนตรีกล่าวรายงาน
เมื่อนายกรัฐมนตรีเดินทางมาถึงบริเวณพิธี นายกรัฐมนตรีถวายความเคารพพระบรมฉายาลักษณ์ พระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร และพระบรมฉายาลักษณ์พระบาทสมเด็จพระเจ้าอยู่หัว เปิดกรวยธูปเทียนแพ และกล่าวสํานึกในพระมหากรุณาธิคุณ ความว่า
ข้าพระพุทธเจ้า พลเอก ประยุทธ์ จันทร์โอชา นายกรัฐมนตรี พร้อมด้วยคณะรัฐมนตรีและคู่สมรส ข้าราชการทุกหมู่เหล่า และประชาชนจิตอาสาที่พร้อมใจกันมาร่วมชุมนุม ณ บริเวณพื้นที่การจัดกิจกรรมจิตอาสาในวันนี้ เพื่อถวายพระราชกุศลและน้อมรําลึกถึงพระมหากรุณาธิคุณอันหาที่สุดมิได้ของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ตลอดระยะเวลาแห่งรัชสมัยของพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร พระองค์ทรงปฏิบัติพระราชกรณียกิจนับเป็นอเนกประการ ทรงตั้งพระราชหฤทัยในการดํารงไว้ซึ่งความผาสุกของประเทศชาติ ด้วยพระเมตตาและพระปรีชาสามารถในศาสตร์ต่าง ๆ ทรงพระราชทานมรดกทางภูมิปัญญาให้ปวงชนชาวไทยได้น้อมนํามาประพฤติปฏิบัติ โดยเฉพาะอย่างยิ่งโครงการพัฒนาแหล่งน้ําอันเนื่องมาจากพระราชดําริต่าง ๆ อันส่งผลให้อาณาประชาราษฎร์อยู่อย่างร่มเย็นเป็นสุขสืบมา
ในกาลปัจจุบันนี้ ปวงข้าพระพุทธเจ้าต่างประจักษ์ซึ้งในพระมหากรุณาธิคุณของใต้ฝ่าละอองธุลีพระบาท ที่พระราชทานแนวทาง “โครงการจิตอาสาพระราชทาน 904 วปร.” โดยรัฐบาลได้น้อมนําแนวทางพระราชทานมาจัดกิจกรรมจิตอาสาในวันนี้ เพื่อให้ประชาชนทุกหมู่เหล่ามีส่วนร่วมในการทํากิจกรรมอันเป็นคุณประโยชน์ต่อประเทศชาติ และแสดงออกถึงความจงรักภักดี และความกตัญญูกตเวทิตา ตลอดจนเพื่อถวายเป็นพระราชกุศลเนื่องในวันคล้ายวันสวรรคตพระบาทสมเด็จพระบรมชนกาธิเบศร มหาภูมิพลอดุลยเดชมหาราช บรมนาถบพิตร
ด้วยสํานึกในพระมหากรุณาธิคุณอันหาที่สุดมิได้นี้ ปวงข้าพระพุทธเจ้าจะขอสืบสานพระราชปณิธานตามพระปฐมบรมราชโองการของใต้ฝ่าละอองธุลีพระบาท และขอพระราชทานถวายพระพรชัยมงคล ขออัญเชิญคุณพระศรีรัตนตรัย และพลานุภาพแห่งสิ่งศักดิ์สิทธิ์ทั้งหลายในสากล ตลอดจนพระบรมเดชานุภาพแห่งสมเด็จพระบุรพมหากษัตริยาธิราชเจ้าทุกพระองค์ โปรดอภิบาลรักษาให้ใต้ฝ่าละอองธุลีพระบาท ทรงพระเจริญด้วยจตุรพิธพรชัย ทรงพระเกษมสําราญ สถิตเป็นมิ่งขวัญร่มเกล้าแก่ปวงข้าพระพุทธเจ้า และเหล่าพสกนิกรตราบกาลนิรันดร์เทอญ
จากนั้น นายกรัฐมนตรีเยี่ยมชมนิทรรศการ “สายน้ําแห่งความห่วงใย สู่ไทยทั่วหล้า” และข้ามไปยังคลองเปรมประชากร ทํากิจกรรมฉีดน้ําใส่สารออแกนิกส์ผสมจุลินทรีย์ ณ คลองเปรมประชากรเพื่อบําบัดน้ําเสีย โดยนายกรัฐมนตรีได้กล่าวชื่นชมประชาชนจิตอาสาที่ร่วมมือร่วมใจทําประโยชน์ต่อชุมชน นับเป็นจุดเริ่มต้นที่จะทําให้ชุมชนน่าอยู่ สะอาด เป็นระเบียบและให้ต่อยอดทําเพื่อสังคมต่อไป
ต่อจากนั้น นายกรัฐมนตรีไปยังบริเวณหน้าวัดธรรมาภิรตาราม เพื่อทํากิจกรรมจิตอาสาปรับภูมิทัศน์ ทาสีรั้วริมถนน ก่อนเข้าสักการะหลวงพ่ออู่ทองภายในพระอุโบสถ และกราบนมัสการเจ้าอาวาสวัดธรรมาภิรตาราม พร้อมถวายเครื่องไทยธรรม และตรวจเยี่ยมกิจกรรมจิตอาสาบริเวณคลองด้านข้างอุโบสถ โดยนายกรัฐมนตรีและภริยาร่วมทําความสะอาดด้านหน้าพระอุโบสถด้วย ในตอนท้าย นายกรัฐมนตรีไปยังโรงเรียนวัดธรรมาภิรตาราม เพื่อเยี่ยมชมกิจกรรมสาธิตการทําถังดักจับไขมัน ก่อนเดินทางกลับ
---------------------
กลุ่มประชาสัมพันธ์และเผยแพร่ สํานักโฆษก